b'\n_START_ARTICLE_\nBaskija\n_START_PARAGRAPH_\nB\xc3\xa1skija (baskovsko Euskadi, \xc5\xa1pansko Pa\xc3\xads Vasco ali tudi Euskadi) je avtonomna skupnost v okviru \xc5\xa1panske dr\xc5\xbeave. Njeno uradno ime je Baskovska avtonomna skupnost (bask. Euskal Autonomia Erkidegoa, \xc5\xa1pa. Comunidad Aut\xc3\xb3noma Vasca oz. Comunidad Aut\xc3\xb3noma del Pa\xc3\xads Vasco). Njena prestolnica je Vitoria/Gasteiz. Uradna jezika sta baskov\xc5\xa1\xc4\x8dina in \xc5\xa1pan\xc5\xa1\xc4\x8dina._NEWLINE_Baskija je kot politi\xc4\x8dna enota prvi\xc4\x8d nastala leta 1936, ko so se tri izmed \xc5\xa1tirih tradicionalnih baskovskih pokrajin v \xc5\xa0paniji (Biskaja, Araba in Gipuzkoa) zdru\xc5\xbeile pod enotno upravo z za\xc4\x8dasnim sede\xc5\xbeem v Bilbau. Po porazu republikanskih sil v \xc5\xa1panski dr\xc5\xbeavljanski vojni so Baski izgubili svojo kratkotrajno avtonomijo. Sledilo je obdobje silovitega zatiranja baskovskega jezika in kulture pod diktaturo generala Franca. Po diktatorjevi smrti leta 1975 so se za\xc4\x8dela pogajanja za obnovitev avtonomije. Baskovski nacionalisti so zahtevali, da se vse \xc5\xa1tiri baskovske pokrajine zdru\xc5\xbeijo v enotno avtonomno skupnost s sede\xc5\xbeem v Pamploni. To se zaradi nasprotovanja ve\xc4\x8dinskega javnega mnenja v Navari ni zgodilo. Leta 1979 je Baskija (brez Navare) dobila \xc5\xa1iroko avtonomijo (t. i. statut iz Gernike). Ima lastni parlament, vlado in predsednika (lehendakari), ki izvajajo pristojnosti na skoraj vseh podro\xc4\x8djih notranje politike (razen sodstva). Baskija ima tudi lastne policijske enote (Ertzaintza). Razdeljena je na tri\xc2\xa0\xc2\xbbzgodovinska ozemlja\xc2\xab\xc2\xa0(territorios hist\xc3\xb3ricos), ki ustrezajo trem pokrajinam, kot jih dolo\xc4\x8da \xc5\xa1panska ustava: Biskaja (s sede\xc5\xbeem v Bilbau in Gerniki), Araba (s sede\xc5\xbeem v Vitoriji) in Gipuzkoa (San Sebastian/Donostia). Vsako izmed teh ozemelj u\xc5\xbeiva posebno samoupravo v skladu z dolo\xc4\x8dbami baskovskega statuta in zakonov._NEWLINE_Baskija je ob Madridu in Kataloniji gospodarsko najrazvitej\xc5\xa1a regija v \xc5\xa0paniji._NEWLINE_Izraz Baskija se v\xc4\x8dasih uporablja tudi za celotno obmo\xc4\x8dje Baskovskih de\xc5\xbeel (Euskal Herria), ki poleg Baskije v o\xc5\xbejem pomenu besede (se pravi obmo\xc4\x8dja Baskovske avtonomne skupnosti) obsega \xc5\xa1e sosednjo Navaro in tri pirenejske pokrajine v francoskem departmaju Pyren\xc3\xa9es Atlantiques.'